b'\n_START_ARTICLE_\nMatter\n_START_SECTION_\n2015\xe2\x80\x932017: Za\xc4\x8detek in Amphibios\n_START_PARAGRAPH_\nPred 2015 sta bila Dario No\xc5\xbei\xc4\x87 Serini in Matej Tunja \xc4\x8dlana kamni\xc5\xa1ke hip hop skupine Illusion Art skupaj z raperjem in producentom Adamom Mulali\xc4\x87em. Maja 2015 so izdali mikstejp z naslovom Seme vesolnga, skupina Illusion Art pa je po tem nehala biti aktivna, \xc5\xbee nekaj \xc4\x8dasa pred tem pa se je oblikoval projekt Matter. Adam Mulali\xc4\x87 se je kot solo izvajalec ADAMM posvetil ustvarjanju techno in tudi drum and bass glasbe z imenom AIA._NEWLINE_V \xc5\xbeivo so na za\xc4\x8detku pogosto nastopali ob kontemporarnih zasedbah Your Gay Thoughts in Napravi mi dete. Maja 2015 so na YouTubeu izdali videospot za pesem "Meduze", ki je bil dele\xc5\xbeen pozitivnega odziva poslu\xc5\xa1alcev in velja za njihovo najbolj znano pesem, februarja 2016 pa je iz\xc5\xa1la \xc5\xa1e pesem "Safari", ki je napovedala izdajo studijskega albuma. Marca so na YouTube nalo\xc5\xbeili EP z naslovom Predjed, ki je vseboval \xc5\xa1tiri pesmi. Skupina je pri zalo\xc5\xbebi rx:tx 20. maja izdala svoj prvenec z naslovom Amphibios. Predstavljen je bil teden kasneje v KUD France Pre\xc5\xa1eren. Izdaji albuma sta sledila \xc5\xa1e videspota za pesmi "Dizeldorf" in "Skit, ki bo hit".\n_START_SECTION_\n2017\xe2\x80\x93danes: Mrk in ve\xc4\x8dja popularnost ter Troglav\n_START_PARAGRAPH_\nLeta 2017 je skupina snemala material za nov studijski izdelek. Prvi singl z novega albuma, "Sinovi moje madre", je iz\xc5\xa1el aprila 2017, naslov albuma Mrk pa je bil napovedan z izdajo drugega singla "Mana", ki ga izvajajo Matter skupaj s stoner rock zasedbo persons from porlock. Uradna predstavitev albuma je potekala na dan uradnega izida, 22. septembra 2017, v Kinu \xc5\xa0i\xc5\xa1ka ob 8. obletnici njegovega delovanja. V istem ve\xc4\x8deru sta imeli koncert tudi synthpop skupina Futurski in persons from porlock. Goran Kompo\xc5\xa1, novinar za Mladino, je skupino ozna\xc4\x8dil za "v fenomen, ki si priljubljenosti za name\xc4\x8dek ne nabira z obi\xc4\x8dajnimi tr\xc5\xbeenjskimi manevri, pa\xc4\x8d pa preprosto z glasbo, s katero nagovarja \xc5\xa1irok profil poslu\xc5\xa1alcev"._NEWLINE_Decembra 2017 je skupina izdala knjigo poezije z naslovom Mrak. V letu 2018 je imela skupina nekaj manj\xc5\xa1ih koncertov. Izdali so dva singla ("Le le" in "Sedimenti"), na katerih je prevladoval pevski vokal z uporabo Auto-Tunea. Oktobra 2018 je skupina naznanila, da bo decembra izdala nov studijski album in ga predstavila na koncertu v Kinu \xc5\xa0i\xc5\xa1ka. Novembra je iz\xc5\xa1el \xc5\xa1e singl "27 kometov", s katerim so naznanili, da bo bodo izdali tri EP-je, ki jih bodo izdali kot skupen album Troglav. Skupina je album opisala kot "saga pod Alpami." Naslovi EP-jev so Troglav I (30. november), Troglav II (7. december) in Troglav III (14. december). Ob izidu tretjega dela, Troglav III, je bila v Kinu \xc5\xa0i\xc5\xa1ka v Ljubljani tudi uradna predstavitev albuma. Poleg Matter sta nastopila tudi nu dance projekt YGT in neuveljavljeni raper Acty. 22. decembra so imeli koncert tudi v Kinu Udarnik v Mariboru, nastopil je tudi raper YNGFirefly._NEWLINE_V letu 2019 je imela skupina ve\xc4\x8d koncertov. Sodelovali so tudi s producentom YNGFireflyjem \xe2\x80\x93 gostujejo na pesmi "Deno 2000" njegovega mikstejpa Ignorant.'